b'\n_START_ARTICLE_\nBoris Kraigher\n_START_SECTION_\n\xc5\xbdivljenjepis\n_START_PARAGRAPH_\nNjegov o\xc4\x8de je bil Lojz Kraigher, slovenski dramatik, pripovednik in zdravnik, brata pa Du\xc5\xa1an Kraigher ter Uro\xc5\xa1 Kraigher._NEWLINE_Med letoma 1932 in 1934 je, skupaj s poznej\xc5\xa1im pisateljem Vitomilom Zupanom, \xc5\xa1tudiral gradbeni\xc5\xa1tvo na Tehni\xc5\xa1ki fakulteti v Ljubljani. Leta 1934 je bil zaradi komunisti\xc4\x8dne usmerjenosti obsojen na 2 leti in pol zapora, ki ga je prebil v Sremski Mitrovici. Po prestani kazni se je pre\xc5\xbeivljal kot gradbeni tehnik in postal sekretar organizacije komunistov na ljubljanski univerzi._NEWLINE_Leta 1937 je postal sekretar mladinske komisije CK KPS, ki se je leta 1938 preimenovala v Pokrajinski Komite Skoja za Slovenijo._NEWLINE_Leta 1940 je bil na 3. konferenci KPS izvoljen v CK KPS._NEWLINE_Po okupaciji Slovenije leta 1941 se je takoj vklju\xc4\x8dil v OF. Postal je sekretar Okrajnega Komiteja KPS in Okro\xc5\xbenega Odbora OF za Ljubljano. Sredi decembra je postal organizacijski sekretar CK KPS in maja 1942 postal \xc4\x8dlan njegovega politbiroja._NEWLINE_Tega meseca je bil poslan v bunker v Obrije ob Savi, kjer naj bi s Francem Ravbarjem uredil neke zadeve glede partizanskih enot. Med italijansko racijo pa sta bila oba zajeta, a ju zaradi ponarejenih dokumentov niso prepoznali in sta bila poslana v Koncentracijsko tabori\xc5\xa1\xc4\x8de Gonars. Od tam je v no\xc4\x8di na 31. julij skupaj s sedmimi drugimi tabori\xc5\xa1\xc4\x8dniki pobegnil._NEWLINE_Med novembrom 1942 in majem 1943 je bil organizacijski sekretar na sede\xc5\xbeu CK KPS in nato \xc5\xa1e nekaj \xc4\x8dasa v. d. Od 14. julija 1943 do 5. oktobra 1944 je bil politkomisar Glavnega \xc5\xa1taba NOV in POS._NEWLINE_Udele\xc5\xbeil se je Zbora odposlancev slovenskega naroda v Ko\xc4\x8devju, kjer je bil izvoljen v plenum OF ter v slovensko delegacijo Avnoj-a. Septembra 1944 je postal \xc4\x8dlan IO OF. Od marca 1945 je bil tudi politi\xc4\x8dni sekretar oblastnega komiteja KPS, tajnik pokrajinskega odbora OF in podpredsednik Pokrajinskega narodnoosvobodilnega odbora za Slovensko Primorje. _NEWLINE_Med 13. avgustom 1945 in 14. junijem 1946 je bil sekretar Glavnega odbora KP Julijske krajine v Trstu in obenem tajnik GO Slovensko-italijanske antifa\xc5\xa1isti\xc4\x8dne unije Julijske krajine, nato pa postal minister za notranje zadeve LRS, kar je bil v obdobju  mo\xc4\x8dne in mno\xc5\xbei\xc4\x8dne politi\xc4\x8dne represije, ki je vklju\xc4\x8devala re\xc5\xbeirane/inscenirane politi\xc4\x8dne procese po stalinisti\xc4\x8dnem zgledu in so imeli so\xc4\x8dasne vzporednice v vzhodnoevropskih dr\xc5\xbeavah, ne toliko v drugih jugoslovanskih republikah (najodmevnej\xc5\xa1i so bili Nagodetov proces in Dachauski procesi)._NEWLINE_V povojnem obdobju je sodil med najvplivnej\xc5\xa1e slovenske politike kot \xc4\x8dlan najo\xc5\xbejega politi\xc4\x8dnega vodstva (politbiroja CK KPS oz. Izvr\xc5\xa1nega komiteja CK ZKS); od leta 1948 je bil \xc4\x8dlan CK KPJ oz. ZKJ, od 1964 tudi \xc4\x8dlan o\xc5\xbejega vodstva ZKJ (izvr\xc5\xa1nega komiteja oz. od 1966 predsedstva CK). _NEWLINE_Od januarja 1953 je bil \xc4\x8dlan in od decembra 1953 do leta 1962 predsednik Izvr\xc5\xa1nega sveta Ljudske skup\xc5\xa1\xc4\x8dine LRS in de facto najmo\xc4\x8dnej\xc5\xa1a politi\xc4\x8dna osebnost v Sloveniji v tem \xc4\x8dasu ter se ukvarjal mdr. tudi s kulturno politiko (ustanavjanje in ukinjanje revij: Revija 57, Perspektive...). Leta 1962 je bil postavljen za predsednika gospodarskega odbora Skup\xc5\xa1\xc4\x8dine FLRJ, od 1963 do smrti pa je bil podpredsednik Zveznega izvr\xc5\xa1nega sveta in predsednik odbora ZIS za gospodarstvo. Zadol\xc5\xbeen je bil za pripravo gospodarske reforme. Smrt mu je prepre\xc4\x8dila nadaljevanje perspektivne politi\xc4\x8dne kariere, saj bi mu lahko \xc5\xa1e istega leta pripadla funkcija predsednika zvezne vlade (ZIS)._NEWLINE_4. januarja 1967 je v bli\xc5\xbeini Sremske Mitrovice umrl v prometni nesre\xc4\x8di. Kot voznik osebnega avtomobila se je zaradi previsoke hitrosti in poledenele ceste zaletel v edini topol ob avtocesti, v avtu je bil skupaj s sinovoma Janezom in Markom, le mlaj\xc5\xa1i sin Marko je nesre\xc4\x8do pre\xc5\xbeivel.                     _NEWLINE_Bil je narodni heroj in je imel \xc4\x8din rezervnega general-podpolkovnika JLA.'